‘Plaasaanvallers’ dieselfde dag nog vasgetrek(Argieffoto: SAPD) Vyf verdagtes is Maandag in Ladysmith, KwaZulu-Natal, vasgetrek nadat hulle glo vroeër dieselfde dag ŉ man op ŉ plaas in die Harrismith-omgewing in die Vrystaat beroof het. Brig. Montantsi Makhele, polisiewoordvoerder, het gesê die 54-jarige plaasbewoner het glo in sy stoorkamer gewerk toe vyf mans hom om 15:10 genader het. Die verdagtes wou na bewering kleinvee koop, hoewel die man vir hulle gesê het hy besit nie enige diere nie. “Een van die verdagtes het glo die man met ŉ vuurwapen gedreig en hom in die huis in geboender waar hulle hom aangesê het om die kluis oop te maak,” het Makhele gesê. Die verdagtes het na bewering twee gewere, ŉ selfoon en ander waardevolle besittings gebuit. Die slagoffer is teen ŉ stoel vasgemaak voordat die mans die huis gesluit en gevlug het. Die man kon glo daarin slaag om homself te bevry en het deur ŉ venster geklim. Hy is na ŉ naburige plaas en die polisie is na die toneel ontbied. “ŉ 72-uur aktiveringsplan is in werking gestel en naburige polisiestasies en omliggende boere is in kennis gestel oor die vyf verdagtes.” Die mans is later dieselfde dag op Ladysmith in hegtenis geneem. Die verdagtes sal binnekort in die Harrismith-landdroshof verskyn op aanklag van huisroof. Hulle sal ook in die Ladysmith-landdroshof verskyn op aanklag van die besit van vermoedelik gesteelde goedere, wat verband hou met ŉ ander, onverwante saak.